Британците ще прекарат третия локдаун по домовете си Великобритания навлезе днес в третия локдаун , наложен заради Ковид - 19 , по време на който гражданите трябва да си стоят у дома , а правителството призовава за последно голямо национално усилие за сдържане на вируса , преди масовата ваксинация да доведе до промяна , предаде Ройтерс . Премиерът Борис Джонсън обяви локдауна късно снощи , като заяви , че силнозаразния нов щам на коронавируса , открит във Великобритания , се разпространява толкова бързо , че има опасност до 21 дни да претовари възможностите на Националната здравна служба . Само в Англия в болница с КОВИД - 19 се намират около 27 000 души , като броят им е нараснал с 30 на сто само за седмица . Броят на хоспитализираните е с 40 на сто повече отколкото по време на върховите стойности , достигнати през април , отбелязва АП . " Идните седмици ще бъдат най - трудните до момента , но наистина вярвам , че ще навлезем в последния етап от борбата , защото всяка инжекция , която влезе в нашите ръце , променяме шансовете в полза на британците и срещу КОВИД - 19 " , заяви Джонсън . Великобритания започна да поставя две ваксини срещу Ковид , произведени от Пфайзер / Бионтех и от Астра Зенека / Оксфордския университет . Над 1 милион души вече получиха първите си дози . Правителството заявява , че целта му е до средата на февруари да ваксинира всички пациенти на старчески домове и грижещите се за тях , всички на възраст над 70 години , всички здравни и социални работници , които са на предна линия в борбата с КОВИД - 19 и и всички , които са особено уязвими по клинични причини . Високопоставеният министър Майкъл Гоув заяви днес , че през идните седмици темпото на ваксинацията ще се ускори и уточни , че поставената цел е амбициозна , но възможна . Той добави , че правителството скоро ще обяви нови мерки за пристигащите от чужбина , за да защити по - добре британските граници срещу коронавируса . Очаква се новият локдаун да продължи поне до средата на февруари и след това да бъде облекчаван постепенно . Според правилата в Англия се затварят всички училища и университети . Жителите са инструктирани да работят дистанционно , освен ако това е невъзможно . Цялата хотелиерска индустрия трябва да бъде затворена , както и магазините , продаващи стоки , които не са от първа необходимост . Организираните спортове на открито и закрито се отменят , освен за елитните спортисти . Хората ще имат право да излизат само при изключителни обстоятелства , като отиване на пазар , до аптека , за посещение при лекар , пътуване за работа при липса на възможност за дистанционен труд . Детските ясли ще продължат да работят , както и училищата за " ключови служители " , като лекарите . Конкретните мерки , обявени от Джонсън , се отнасят до Англия , но полуавтономните власти в Шотландия , Уелс и Северна Ирландия наложиха подобни мерки и там , отбелязва Ройтерс . Няколко часа по - рано премиерката на Шотландия Никола Стърджън също обяви обща карантина в провинцията до края на януари . " От полунощ и в продължение на целия януари ще бъдете юридически задължени да си стоите у дома " , заяви тя на пресконференция . В Уелс е в сила обща карантина от 20 декември , а училищата ще работят дистанционно до 18 януари . В Северна Ирландия на 26 декември бе наложена шестседмична карантина , припомня ДПА . Гоув заяви , че министърът на финансите Риши Сунак ще обяви днес нови мерки за подкрепа на предприятията , след като от март насам бяха въведени серия от скъпоструващи програми , целящи да предотвратят пълен икономически срив . Общо от началото на пандемията над 75 000 души във Великобритания са умрели в рамките на 28 дни , след като са дали положителен тест за КОВИД - 19 , припомня Ройтерс . Новите мерки ще започнат да бъдат отменяни едва от март , като може да не бъдат отменени всички мерки . " От началото на март би трябвало да можем да отменим някои от тези ограничения , но не задължително всичките " , предупреди Майкъл Гоув , цитиран от Франс прес . " Ще направим всичко , за да може да бъдат ваксинирани възможно най - голям брой хора , за да можем да започнем да отменяме постепенно ограниченията " , увери той . По данни на британски учени новият коронавирусен щам е с 50 до 70 на сто по - заразен от първоначалния вариант , отбелязва АФП . По закон карантината влиза в сила от 0 : 01 ч . в сряда , но Борис Джонсън призова населението да започне да спазва мерките незабавно .